Siegfried Brietzke (født 12. juni 1952 i Rostock, Østtyskland) er en tidligere tysk roer, og tredobbelt olympisk guldvinder. Ved OL i 1972 vandt han sammen med Wolfgang Mager guld i bådklassen toer uden styrmand. Han var efterfølgende en del af den østtyske firer uden styrmand, der vandt guld ved både OL i 1976 og OL i 1980. Brietzke vandt desuden som en del af den østtyske firer uden styrmand fire VM-guldmedaljer, i henholdsvis 1974, 1975, 1977 og 1979. I 1978 blev det til en sølvmedalje i samme disciplin. Brietzke var gennem karrieren tilknyttet den østtyske sikkerhedstjeneste Stasi som informant. Hans opgave var at rapportere om eventuelle ideologiske afvigelser blandt østtyske elitesportsudøvere.